[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.9.2009

COM(2009) 488 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για τις δραστηριότητες του Ευρωπαϊκού Συμβουλίου Έρευνας και την επίτευξη των στόχων που θεσπίστηκαν στο ειδικό πρόγραμμα «Ιδέες» το 2008

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για τις δραστηριότητες του Ευρωπαϊκού Συμβουλίου Έρευνας και την επίτευξη των στόχων που θεσπίστηκαν στο ειδικό πρόγραμμα «Ιδέες» το 2008

(κείμενο που ενδιαφέρει τον ΕΟΧ)

1. Εισαγωγή

Το Ευρωπαϊκό Συμβούλιο Έρευνας (ΕΣΕ) συνεστήθη τον Φεβρουάριο του 2007 με απόφαση της Επιτροπής[1] ως ένα νέο φιλόδοξο στοιχείο της πολιτικής έρευνας της ΕΕ υπό το έβδομο πρόγραμμα πλαίσιο. Σκοπός του, η υλοποίηση του ειδικού προγράμματος «Ιδέες», του οποίου ο προϋπολογισμός ανέρχεται σε 7,51 δισεκατ. ευρώ για την περίοδο 2007-2013. Το ΕΣΕ αποτελείται από ένα ανεξάρτητο επιστημονικό συμβούλιο το οποίο υποστηρίζεται από ειδική δομή και λειτουργεί σύμφωνα με τις αρχές της επιστημονικής αριστείας, της αυτονομίας, της αποτελεσματικότητας, της διαφάνειας και της ευθύνης.

Η παρούσα ετήσια έκθεση της Επιτροπής για το 2008, η οποία συνετάγη σε συνεργασία με το επιστημονικό συμβούλιο του ΕΣΕ, εκθέτει την εκ μέρους της Επιτροπής αξιολόγηση των δραστηριοτήτων του ΕΣΕ και της επίτευξης των στόχων του κατά το δεύτερο έτος ύπαρξής του.

Οι δραστηριότητες του ΕΣΕ του τρέχοντος έτους μπορούν να καταταγούν σε δύο κύριες ομάδες. Η πρώτη αφορά την συνέχιση της εφαρμογής του προγράμματος και, ειδικότερα, της υλοποίησης της πρώτης πρόσκλησης υποβολής προτάσεων για επιχορηγήσεις προηγμένης έρευνας (Advanced Grants) και η δημοσίευση των δεύτερων προσκλήσεων υποβολής προτάσεων για τις επιχορηγήσεις εκκίνησης (ανεξάρτητης έρευνας του ΕΣΕ) και για επιχορηγήσεις προηγμένης έρευνας (του ΕΣΕ). Οι συναφείς δραστηριότητες περιλαμβάνουν τη βελτίωση της διαχείρισης των διαδικασιών υποβολής προσφορών και εξέτασης από ομοτίμους κριτές, μέτρα για τη διασφάλιση της ακεραιότητας των πάσης φύσεως διαδικασιών, μια στρατηγική και διοικητική στήριξη στο επιστημονικό συμβούλιο και την επικοινωνία με την επιστημονική κοινότητα.

Ο δεύτερος τομέας δραστηριότητας αφορά τη δημιουργία του εκτελεστικού οργανισμού του ΕΣΕ ο οποίος καλείται, μακροπρόθεσμα, να αναλάβει το ρόλο της ειδικής εκτελεστικής δομής (ΕΔΕ/DIS) που σήμερα ασκείται από την Επιτροπή. Ο τομέας αυτός περιλαμβάνει την έκδοση πράξης εξουσιοδότησης, την επιλογή και την πρόσληψη νέου προσωπικού για τον οργανισμό, καθώς και τον διορισμό διευθύνουσας επιτροπής. Επιπλέον, η Επιτροπή επεξεργάστηκε τη μεθοδολογία για να προχωρήσει, το 2009, σε επανεξέταση των μηχανισμών και δομών εφαρμογής του προγράμματος.

2. Νομική βάση

Το άρθρο 4 παράγραφος 4 της απόφασης για το ειδικό πρόγραμμα «Ιδέες»[2] ορίζει ότι:

Η Επιτροπή είναι εγγυητής της αυτονομίας και της ακεραιότητας του Ευρωπαϊκού Συμβουλίου Έρευνας και διασφαλίζει την ορθή εκτέλεση των καθηκόντων που του ανατίθενται και υποβάλλει στο Ευρωπαϊκό Κοινοβούλιο και στο Συμβούλιο ετήσια έκθεση για τις δραστηριότητες του ΕΣΕ και την υλοποίηση των στόχων του ειδικού προγράμματος.

Το παράρτημα 1 της ίδιας απόφασης ορίζει ότι η ετήσια έκθεση συντάσσεται σε συνεργασία με το επιστημονικό Συμβούλιο.

3. Στρατηγικά ζητήματα

Το επιστημονικό συμβούλιο φέρει την ευθύνη χάραξης της επιστημονικής στρατηγικής του ΕΣΕ, όπου περιλαμβάνεται η κατάρτιση του ετήσιου προγράμματος εργασίας για το πρόγραμμα «Ιδέες». Το 2008 δεν σημειώθηκε καμία ουσιαστική μεταβολή της στρατηγικής του ΕΣΕ. Ωστόσο, επιφέρθηκαν προσαρμογές και βελτιώσεις, δεδομένου ότι την πρώτη φορά, η αύξηση των χρηματοδοτικών πόρων του ΕΣΕ επέτρεψε τη δρομολόγηση προσκλήσεων υποβολής προτάσεων, τόσο για επιχορηγήσεις εκκίνησης, όσο και για επιχορηγήσεις προηγμένης έρευνας, στην ίδια ετήσια γραμμή του προϋπολογισμού.

Τελειοποιήθηκε επίσης το σύστημα επανεξέτασης του ΕΣΕ από ομοτίμους κριτές, ιδίως όσον αφορά την διαχείριση των διακλαδικών προτάσεων, τη στρατηγική επικοινωνίας του ΕΣΕ, συνεκτιμώντας τη δημοσίευση των αποτελεσμάτων αξιολόγησης και τη στρατηγική αποφυγής της σύγκρουσης συμφερόντων.

3.1. Επιχορηγήσεις

Το επιστημονικό συμβούλιο ανέπτυξε δύο «βασικούς» μηχανισμούς χρηματοδότησης υπό το ειδικό πρόγραμμα «Ιδέες», οι οποίοι αποβλέπουν στην προαγωγή της αριστείας της έρευνας σε όλους τους γνωστικούς τομείς. Οι ερευνητές οι οποίοι είναι εγκατεστημένοι ή εγκαθίστανται σε κράτη μέλη της ΕΕ ή σε χώρα που συνδέεται με το έβδομο πρόγραμμα πλαίσιο (ΠΠ7) είναι επιλέξιμοι για χρηματοδότηση, ανεξαρτήτως εθνικότητας. Κατ’ αυτόν τον τρόπο προστατεύεται το ανθρώπινο κεφάλαιο: οι πλέον ταλαντούχοι ερευνητές παραμένουν στην Ευρώπη και έλκονται από αυτήν.

Πρόκειται για τους ακόλουθους μηχανισμούς:

Οι επιχορηγήσεις του ΕΣΕ σε ανεξάρτητους ερευνητές που βρίσκονται στην αρχή της καριέρας τους («επιχορηγήσεις/υποτροφίες εκκίνησης ανεξάρτητης έρευνας του ΕΣΕ»: στήριξη της σταδιοδρομίας ανεξάρτητων ερευνητών εξαιρετικά υψηλού επιπέδου, οι οποίοι βρίσκονται στη φάση της εκκίνησης ή εδραίωσης της οικείας ανεξάρτητης ερευνητικής ομάδας ή, ανάλογα με το πεδίο, της κατάρτισης του οικείου ανεξάρτητου ερευνητικού προγράμματος.

Οι επιχορηγήσεις του ΕΣΕ σε έμπειρους ερευνητές («επιχορηγήσεις/υποτροφίες προηγμένης έρευνας του ΕΣΕ»): στήριξη καινοτόμων ερευνητικών έργων που αναλαμβάνονται και κατευθύνονται από κορυφαίους έμπειρους ερευνητές κάθε ηλικίας, οι οποίοι έχουν ήδη καταξιωθεί ως ανεξάρτητοι επικεφαλής ερευνητικών προγραμμάτων.

3.2. Πρόγραμμα εργασίας

Το πρόγραμμα εργασίας «Ιδέες» για το 2008[3] καταρτίστηκε από το επιστημονικό συμβούλιο και διαβιβάστηκε στις αρχές του 2008 στην Επιτροπή, η οποία, στη συνέχεια το υιοθέτησε. Κρίθηκε αναγκαίο να γίνουν προσαρμογές, λόγω του υπερβολικού αριθμού υποψηφιοτήτων που υπεβλήθησαν μετά από πρόσκληση υποβολής προτάσεων για επιχορηγήσεις εκκίνησης για το 2007. Τη χρονιά εκείνη, ο αριθμός των προτάσεων υπήρξε τριπλάσιος του προβλεπόμενου, η πίεση στην ειδική εκτελεστική δομή (διοικητικό τμήμα και τμήμα πληροφορικής) και οι ομάδες αξιολόγησης δέχθηκαν σημαντική πίεση και το εγχείρημα ολοκληρώθηκε με ένα συνολικό ποσοστό επιτυχίας μόνο 3%.

Ως εκ τούτου, θεσπίστηκαν το 2008 προσαρμογές προκειμένου να περιοριστεί μελλοντικά ο αριθμός προτάσεων, χωρίς, ωστόσο, να υποβαθμιστεί η ποιότητα των υποψηφιοτήτων. Θεσπίστηκαν αποτρεπτικά μέτρα, όπως η θέσπιση συγκριτικής αξιολόγησης της επιστημονικής πείρας των υποψηφίων και ο περιορισμός των επανυποβολών προτάσεων, ούτως ώστε να αποθαρρυνθεί η υποβολή μη ανταγωνιστικών προτάσεων.

Όσον αφορά τις επιχορηγήσεις εκκίνησης, θεσπίστηκε συμμετρική μείωση της επιλεξιμότητας από 2 έως 9 έτη το 2007 και από 3 έως 8 έτη το 2008. Όσον αφορά τις επιχορηγήσεις προηγμένης έρευνας, αποφασίστηκε να συνδεθεί το ύψος των κονδυλίων των διατιθέμενων στις δύο πρώτες προσκλήσεις (2008 και 2009), ούτως ώστε οι υποψήφιοι να έχουν στη διάθεσή τους συνολικό προϋπολογισμό περίπου 1 δισεκατομμυρίου ευρώ για τα δύο συναπτά αυτά έτη. Προκειμένου να διασφαλιστεί η ίση μεταχείριση όλων των υποψηφίων, οι όροι επιλεξιμότητας, οι διαδικασίες οι σχετικές με τις υποψηφιότητες και τις αξιολογήσεις από ομοτίμους κριτές για τις επιχορηγήσεις προηγμένης έρευνας δεν αναθεωρήθηκαν, σε μεγάλο βαθμό, σε σχέση με το προγενέστερο πρόγραμμα εργασίας.

3.3. Μεθοδολογία εξέτασης από ομοτίμους κριτές

Δεδομένου του ― ζωτικού για την επίτευξη των στόχων του ΕΣΕ ― χαρακτήρα της ποιότητας της διαδικασίας εξέτασης από ομοτίμους κριτές του ΕΣΕ και λόγω της εμπιστοσύνης που χαίρει στην επιστημονική κοινότητα, το επιστημονικό συμβούλιο έδωσε ιδιαίτερη προσοχή στην εν προκειμένω μεθοδολογία του ΕΣΕ. Υιοθέτησε μια δομή αποτελούμενη από επιτροπές υψηλού επιπέδου οι οποίες καλύπτουν όλο το φάσμα των ερευνητικών κλάδων, οργανωμένων σύμφωνα με ένα πλαίσιο το οποίο υποδιαιρείται σε τρία μεγάλα πεδία: φυσικές επιστήμες και επιστήμες μηχανικού, βιοεπιστήμες, κοινωνικές και ανθρωπιστικές επιστήμες. Τα μέλη των επιτροπών που προτείνονται από το επιστημονικό συμβούλιο είναι ερευνητές, μηχανικοί και ακαδημαϊκοί που χαίρουν διεθνούς φήμης, τόσο στην ΕΕ, όσο και στις τρίτες χώρες.

Κάθε επιτροπή καλύπτει ευρύ φάσμα θεμάτων, προκειμένου να διασφαλιστεί η κατάλληλη συνεκτίμηση των διεπιστημονικών προτάσεων υψηλής ποιότητας και διευθύνεται από πρόεδρο, ο οποίος εξασφαλίζει την προβολή και αξιοπιστία του συνόλου της διαδικασίας εξέτασης από ομοτίμους κριτές. Βάσει της πείρας που αποκτήθηκε από την προηγούμενη πρόσκληση, ο αριθμός των επιτροπών αυξήθηκε σε 25 για την πρώτη πρόσκληση όσον αφορά τις επιχορηγήσεις προηγμένης έρευνας για το 2008, προκειμένου να κατανεμηθεί καλύτερα η ζήτηση μεταξύ του συνόλων των επιτροπών και να εκπροσωπηθούν κατάλληλα οι διάφοροι κλάδοι/επιστήμες. Δημιουργήθηκαν δύο δέσμες επιτροπών, οι οποίες λειτουργούν εναλλάξ σε ετήσια βάση. Το σύστημα αυτό επιτρέπει τον περιορισμό του φόρτου εργασίας των αξιολογητών, οι οποίοι δικαιούνται επίσης να υποβάλουν την δική τους υποψηφιότητα στην ΕΣΕ.

Ο αριθμός των επιτροπών για τις επιχορηγήσεις εκκίνησης αυξήθηκε επίσης σε 25, ούτως ώστε να δυνηθούν οι επιτροπές ομοτίμων κριτών να υιοθετήσουν ίδια μέτρα και σταθμά και στις δύο κατηγορίες επιχορηγήσεων.

4. εφαρμογή του προγραμματοσ

Στο πλαίσιο της εφαρμογής του προγράμματος, ανελήφθησαν συνολικά υποχρεώσεις πληρωμών 523,90 εκατομμυρίων ευρώ (συνολικές αναλήψεις υποχρεώσεων) και εκτελέστηκαν πλήρως πληρωμές 227,20 εκατομμυρίων ευρώ. Τα ποσά αυτά ανέρχονται αντιστοίχως στο 99,988% και 100% των επιχειρησιακών πιστώσεων του ειδικού προγράμματος «Ιδέες».

4.1. Επιχορηγήσεις

Επιχορηγήσεις χορηγούνται βάσει επίσημης σύμβασης επιχορήγησης, αφ’ ης στιγμής ολοκληρωθούν οι νομικές και δημοσιονομικές διαδικασίες και παρθεί η επίσημη απόφαση σχετικά με την επιχορήγηση. Η διαδικασία προπαρασκευής των επιχορηγήσεων δεν περιλαμβάνει διαπραγμάτευση του επιστημονικού ή τεχνικού περιεχομένου και η προσφορά επιχορήγησης πραγματοποιείται βάσει της υποβληθείσης πρότασης και της συνιστώμενης χρηματοδότησης μετά το πέρας της εξέτασης από ομοτίμους κριτές.

Σε περίπτωση που διατεθούν επαρκή κονδύλια (ιδίως χάρις σε επιλεγείσες προτάσεις οι οποίες αποσύρθηκαν ή από έσοδα προερχόμενα από τρίτες χώρες), η προπαρασκευή των συμβάσεων επιχορήγησης αρχίζει με την πρόταση που βρίσκεται πρώτη στον εφεδρικό κατάλογο και συνεχίζεται κατά φθίνουσα τάξη στην οριστική κατάταξη.

4.1.1. Οι επιχορηγήσεις εκκίνησης του 2007

Η διαδικασία χορήγησης των πρώτων επιχορηγήσεων εκκίνησης ανεξάρτητης έρευνας του ΕΣΕ ολοκληρώθηκε το πρώτο εξάμηνο του 2008. Το επιστημονικό συμβούλιο παρακολούθησε τη διαδικασία εκ του σύνεγγυς. Ο αρχικός προϋπολογισμός των 292,2 εκατομμυρίων ευρώ που προβλεπόταν από το πρόγραμμα εργασίας του 2007 αυξήθηκε σε 338 εκατομμύρια ευρώ, χάρις στις συνεισφορές χωρών ― μη μελών ― της ΕΕ που συμμετέχουν στο έβδομο πρόγραμμα πλαίσιο. Η αύξηση αυτή του προϋπολογισμού επέτρεψε στο ΕΣΕ να χρηματοδοτήσει περισσότερες προτάσεις απ’ ό,τι τις αρχικά προβλεπόμενες περίπου 250.

Μεταξύ των προτάσεων που υποβλήθηκαν, τελικά χρηματοδοτήθηκαν 299 υποψηφιότητες, με σειρά που καθορίστηκε από την εξέταση από ομοτίμους κριτές.

4.1.2. Οι επιχορηγήσεις προηγμένης έρευνας του 2008

Η πρώτη πρόσκληση για επιχορηγήσεις προηγμένης έρευνας του ΕΣΕ δημοσιεύθηκε στις 30 Νοεμβρίου 2007 με τρεις διαφορετικές προθεσμίες για την άνοιξη του 2008, ανάλογα με το πεδίο (φυσικές επιστήμες και επιστήμες μηχανικού, βιοεπιστήμες, κοινωνικές και ανθρωπιστικές επιστήμες). Η πρόσκληση περιελάμβανε διαδικασία κατάθεσης υποψηφιοτήτων σε ένα μόνο στάδιο (οι υποψήφιοι όφειλαν να υποβάλουν πλήρη την πρότασή τους, συνοδευόμενη από σύνοψη και από βεβαιώσεις της πείρας τους σε θέματα επιστημονικής διεύθυνσης, εντός της προθεσμίας υποβολής), καθώς και αξιολόγηση σε δύο στάδια. Ο σχετικός ενδεικτικός προϋπολογισμός ανερχόταν σε 516,95 εκατομμύρια ευρώ.

Η ειδική εκτελεστική δομή (ΕΕΔ/DIS) προχώρησε στην εφαρμογή του συστήματος εξέτασης από ομοτίμους κριτές του ΕΣΕ και ιδίως στον διορισμό των μελών των επιτροπών, όπως περιγράφονται από το επιστημονικό συμβούλιο. Συνολικά κατετέθησαν 2.167 προτάσεις (997 για τις φυσικές επιστήμες, 766 για τις βιοεπιστήμες και 404 για τις κοινωνικές και ανθρωπιστικές επιστήμες), εκ των οποίων 2.034 αποτελούν το αντικείμενο εξέτασης από ομοτίμους κριτές μετά από τη διενέργεια ελέγχου επιλεξιμότητας. Ένας σαφώς κατώτερος αριθμός σε σύγκριση με τις προτάσεις επιχορηγήσεων εκκίνησης του 2007, οποίος υποδηλώνει ότι τα αντίμετρα που ελήφθησαν για να περιοριστεί ο αριθμός των υποψηφιοτήτων, διατηρώντας εκ παραλλήλου την ποιότητά τους, ήταν αποτελεσματικά[4]. Πριν από τα τέλη του 2008, επελέγησαν για χρηματοδότηση 275 προτάσεις οι οποίες υπεβλήθησαν στο πλαίσιο της εν λόγω πρόσκλησης: 114 στις φυσικές επιστήμες, 84 στις βιοεπιστήμες, 48 στις κοινωνικές και ανθρωπιστικές επιστήμες και 29 εξετάστηκαν στο πλαίσιο της νέας διεπιστημονικής/διακλαδικής κατηγορίας. Βάσει των εσόδων από τρίτες χώρες, θα ήταν δυνατή η χρηματοδότηση, το 2009, περισσότερων προτάσεων που υπεβλήθησαν στο πλαίσιο της εν λόγω πρόσκλησης.

4.1.3. Οι επιχορηγήσεις εκκίνησης του 2009

Η δεύτερη πρόσκληση υποβολής προτάσεων για επιχορηγήσεις εκκίνησης του ΕΣΕ δημοσιεύθηκε τον Ιούλιο του 2008 με τρεις διαφορετικές προθεσμίες για το φθινόπωρο 2008, ανάλογα με το πεδίο. Συνολικά, υπεβλήθησαν 2.503 προτάσεις: 1.112 στις φυσικές επιστήμες, 927 στις βιοεπιστήμες και 464 στις κοινωνικές και ανθρωπιστικές επιστήμες. Δεδομένου ότι η διαδικασία τελεί εν εξελίξει, δεν υπάρχει ακόμη κανένα τελικό δεδομένο όσον αφορά τον αριθμό των εγκριθεισών προτάσεων.

4.1.4. Οι επιχορηγήσεις προηγμένης έρευνας του 2009

Η δεύτερη πρόσκληση υποβολής προτάσεων για επιχορηγήσεις προηγμένης έρευνας του ΕΣΕ δημοσιεύθηκε τον Νοέμβριο του 2008 με τρεις διαφορετικές προθεσμίες για την άνοιξη του 2009, ανάλογα με το πεδίο. Δεδομένου ότι η διαδικασία τελεί ακόμη εν εξελίξει, δεν υπάρχει ακόμη κανένα δεδομένο όσον αφορά τον αριθμό των προτάσεων που επελέγησαν.

4.2. Επιτροπή του προγράμματος

Στις 31 Ιανουαρίου, 12 Ιουνίου και 20 Νοεμβρίου 2008 πραγματοποιήθηκαν συνεδριάσεις της επιτροπής του προγράμματος «Ιδέες». Πέραν των επίσημων δραστηριοτήτων της επιτροπής του προγράμματος (οι οποίες έχουν συνήθως συμβουλευτικό χαρακτήρα), οι εν λόγω συνεδριάσεις δομήθηκαν κατά τρόπο ώστε να ενημερωθεί πλήρως η επιτροπή προώθησης της εφαρμογής του προγράμματος «Ιδέες» και του ΕΣΕ, και να καταστεί δυνατή μια ελεύθερη ανταλλαγή πληροφοριών για την επιχειρησιακή στρατηγική και τα επιχειρησιακά προβλήματα μεταξύ της επιτροπής, του επιστημονικού συμβουλίου, του γενικού γραμματέα του ΕΣΕ και της ειδικής εκτελεστικής δομής (ΕΕΔ/DIS).

4.3. Δεοντολογική εξέταση

Επί 299 σχεδίων που εγκρίθηκαν για χρηματοδότηση στο πλαίσιο της πρόσκλησης υποβολής προτάσεων για επιχορηγήσεις εκκίνησης, 95 εξετάστηκαν από ανεξάρτητες δεοντολογικές επιτροπές και 40 απετέλεσαν το αντικείμενο πλήρους δεοντολογικής ανάλυσης. Ένα από τα σχέδια περιλαμβάνει τη χρήση ανθρώπινων εμβρυικών βλαστικών κυττάρων και υπεβλήθη τον Οκτώβριο του 2008 για γνωμοδότηση στη ρυθμιστική επιτροπή του προγράμματος «Ιδέες».

Στο πλαίσιο της πρόσκλησης υποβολής προτάσεων για επιχορηγήσεις προηγμένης έρευνας του 2008, επελέγησαν 126 προτάσεις για δεοντολογική εξέταση. Από την εξέταση προέκυψε ότι 57 προτάσεις έπρεπε να υποβληθούν σε πλήρη δεοντολογική ανάλυση, δύο εκ των οποίων πρότειναν τη χρήση ανθρώπινων εμβρυικών βλαστικών κυττάρων. Αντίγραφο των εθνικών εγκρίσεων ζητήθηκε για 61 περιπτώσεις για τις οποίες δεν απαιτήθηκε πλήρης δεοντολογική ανάλυση. Η διαδικασία έγκρισης επιχορήγησης μπορούσε να δρομολογηθεί για οκτώ προτάσεις για τις οποίες δεν απαιτείτο κανένα έγγραφο ή συμπληρωματική αξιολόγηση. Η πλήρης δεοντολογική ανάλυση πραγματοποιήθηκε το Νοέμβριο του 2008. Σε δύο περιπτώσεις, ζητήθηκε νέα δεοντολογική ανάλυση η οποία και πραγματοποιήθηκε τον Ιανουάριο του 2009. Στη συνέχεια οι δύο προτάσεις εγκρίθηκαν, υπό τον όρο ότι οι υποψήφιοι θα παρουσίαζαν συμπληρωματικά έγγραφα.

4.4. Προσφυγές

Υπό τη σύνθεσή της για το πρόγραμμα «Ιδέες», η επιτροπή προσφυγών[5] εξέτασε 276 αιτήσεις προσφυγής σχετικά με τις προτάσεις που υπεβλήθησαν στο πλαίσιο της πρόσκλησης για τις επιχορηγήσεις εκκίνησης 2007, και 174 στο πλαίσιο της πρόσκλησης για τις επιχορηγήσεις προηγμένης έρευνας 2008. Οι εν λόγω αριθμοί αντιπροσωπεύουν αντιστοίχως και κατά προσέγγιση το 3% και 8% των προτάσεων που υπεβλήθησαν για κάθε πρόσκληση.

Η επιτροπή προσφυγών συνεπέρανε ότι έπρεπε να αξιολογηθούν ή να επαναξιολογηθούν 15 προσφυγές σχετικές με υποψηφιότητες που αποτελούν το αντικείμενο προσκλήσεων υποβολής προτάσεων για επιχορηγήσεις εκκίνησης του 2007 και 14 προσφυγές που αποτελούν το αντικείμενο πρόσκλησης υποβολής προτάσεων για επιχορηγήσεις προηγμένης έρευνας του 2008. Με την εξαίρεση των δύο αυτών περιπτώσεων, όλες οι αξιολογήσεις και επαναξιολογήσεις έχουν ολοκληρωθεί. Σε καμία από τις περιπτώσεις που εξετάστηκαν από την επιτροπή προσφυγών δεν τροποποιήθηκε η αρχική απόφαση.

4.5. Επικοινωνία

Κατά τη διάρκεια του 2008 κατεβλήθησαν σημαντικές προσπάθειες για την αποτελεσματικότερη πληροφόρηση της επιστημονικής κοινότητας σχετικά με τις δραστηριότητες του ΕΣΕ και την ευαισθητοποίηση του ευρύτερου κοινού. Εντός του 2008 αναπτύχθηκαν διάφορα βασικά εργαλεία, προϊόντα και δίαυλοι επικοινωνίας για τη διάχυση πληροφοριών σχετικά με το ΕΣΕ.

Στις 7 Οκτωβρίου 2008 πραγματοποιήθηκε, στο Παρίσι, υπό τη γαλλική προεδρία, το συνέδριο του ΕΣΕ. Το συνέδριο, με τίτλο το Ευρωπαϊκό Συμβούλιο Έρευνας για μια πολιτική αριστείας: οι πρώτοι βραβευόμενοι ανοίγουν το δρόμο, απετέλεσε την ευκαιρία απολογισμού της πρώτης χρονιάς χρηματοδότησης των δραστηριοτήτων του ΕΣΕ και επέτρεψε σε πολλούς αποδέκτες επιχορηγήσεων εκκίνησης του ΕΣΕ να μοιραστούν την πείρα τους. Εξάλλου, το ΕΣΕ συμμετείχε, στο πλαίσιο της οικείας στρατηγικής επικοινωνίας, βασιζόμενης αρχικά στις Ηνωμένες Πολιτείες, σε επιστημονικά φόρουμ και συνέδρια διεθνούς εμβέλειας.

4.6. Παρακολούθηση, ανάλυση και αξιολόγηση (ΠΑΑ) του ειδικού προγράμματος «Ιδέες»

Το 2008 ελήφθησαν μέτρα προκειμένου να εξασφαλιστεί ότι το ΕΣΕ λειτουργεί κατά τρόπο αποδοτικό και διαφανή, λογοδοτεί και ενεργεί ως πραγματικά «οργανισμός που μαθαίνει», αξιολογώντας συνεχώς τα αποτελέσματά του και αναπροσαρμόζοντας και βελτιώνοντας τις διαδικασίες του βάσει της εκάστοτε κτηθείσας πείρας.

Καθόλη τη διάρκεια του έτους, το ΕΣΕ κατέβαλε προσπάθειες βελτίωσης της στρατηγικής παρακολούθησης, ανάλυσης και αξιολόγησης (ΠΑΑ) των δραστηριοτήτων και αποτελεσμάτων του υπό το πρίσμα της επιστήμης. Δημιουργήθηκε ένα πλαίσιο που επιτρέπει την ενσωμάτωση των στρατηγικών απαιτήσεων του ΕΣΕ, των ευθυνών του επιστημονικού συμβουλίου και των υποχρεώσεων της Επιτροπής, προκειμένου να υπάρξει αποτελεσματική παρακολούθηση και αξιολόγηση της εφαρμογής του προγράμματος. Στο εν λόγω πλαίσιο λαμβάνονται υπόψη οι διάφορες κατηγορίες αποτελεσμάτων και ενδεχόμενων επιδράσεων, και μια γενική και ολοκληρωμένη αντίληψη της λειτουργίας του ΕΣΕ.

4.6.1. Ενέργειες στήριξης

Για πρώτη φορά, το πρόγραμμα εργασίας του 2008 περιελάμβανε τη δέσμευση πρόσκλησης για συντονισμένες ενέργειες στήριξης (ΣΕΣ). Η πρώτη πρόσκληση ΣΕΣ δρομολογήθηκε τον Ιούλιο του 2008 με προθεσμία το Νοέμβριο του 2008 και αποσκοπούσε στην συγκρότηση χαρτοφυλακίου συναφών έργων, μελετών και πρωτοβουλιών που συμβάλλουν στην παρακολούθηση, την ανάλυση και την αξιολόγηση των επιδράσεων του ΕΣΕ και του προγράμματος «Ιδέες». Το πρόγραμμα εργασίας προέβλεπε επίσης ενέργειες στήριξης των δραστηριοτήτων συγκεκριμένων νομικών οντοτήτων (επώνυμων αποδεκτών) για τη στήριξη του προέδρου και των αντιπροέδρων του επιστημονικού συμβουλίου στους τόπους εργασίας τους[6].

Προκρίθηκαν δύο προτάσεις: η μία αναλύει τον αντίκτυπο του προγράμματος σε επίπεδο ερευνητών, ερευνητικών οργανισμών, χρηματοδοτικών οργανισμών και πολιτικών δομών, ενώ η άλλη εξετάζει τις επιπτώσεις σε επίπεδο εξέλιξης σταδιοδρομίας, φιλοξενούντων οργανισμών, ερευνητικών δομών και ερευνητικών αποτελεσμάτων. Τα αποτελέσματα αναλύθηκαν στο ανωτέρω πλαίσιο και μια δεύτερη πρόσκληση ΣΕΣ δημοσιεύθηκε το Νοέμβριο του 2008, η οποία επεσήμαινε τα «κενά» που εντοπίστηκαν σε επίπεδο πεδίων και τους τομείς ενδιαφέροντος για τους οποίους καμία πρόταση χρηματοδότησης δεν προκρίθηκε κατά την προγενέστερη πρόσκληση υποβολής προτάσεων. Η πληροφορία διαχύθηκε στους αξιολογητές και οργανώθηκε μια ενημερωτική ημερίδα στις Βρυξέλλες, στις 16 Σεπτεμβρίου.

4.6.2. Εξέταση των δομών και των μηχανισμών

Πέραν των τρεχουσών αξιολογήσεων, το παράρτημα Ι της απόφασης που θεσπίζει το ειδικό πρόγραμμα «Ιδέες» προβλέπει τα εξής:

στο πλαίσιο της ενδιάμεσης αξιολόγησης θα διεξαχθεί επίσης ανεξάρτητη επισκόπηση των δομών και μηχανισμών του ΕΣΕ με βάση τα κριτήρια της επιστημονικής αριστείας, της αυτονομίας, της αποτελεσματικότητας και της διαφάνειας και με πλήρη συμμετοχή του επιστημονικού συμβουλίου. Η επανεξέταση θα περιλαμβάνει τη διαδικασία και τα κριτήρια επιλογής των μελών του επιστημονικού συμβουλίου. Η επανεξέταση θα έχει ως σαφές αντικείμενο τα πλεονεκτήματα και μειονεκτήματα μιας δομής βασισμένης σε Εκτελεστικό Οργανισμό και μιας δομής βασισμένης στο άρθρο 171 της Συνθήκης. Βάσει αυτής της επανεξέτασης, οι εν λόγω δομές και μηχανισμοί θα πρέπει να τροποποιηθούν αναλόγως. Η Επιτροπή θα διασφαλίζει ότι όλες οι αναγκαίες προπαρασκευαστικές εργασίες, καθώς και ενδεχόμενες νομοθετικές προτάσεις τις οποίες κρίνει απαραίτητες, διεκπεραιώνονται και υποβάλλονται στο Ευρωπαϊκό Κοινοβούλιο και το Συμβούλιο, όπως ορίζει η Συνθήκη, με σκοπό την κατά το δυνατό ταχύτερη μετάβαση στην όποια τροποποιημένη δομή κριθεί αναγκαία.

Το 2008, η Επιτροπή υπέβαλε ανακοίνωση στο Ευρωπαϊκό Κοινοβούλιο και στο Συμβούλιο σχετικά με τη μεθοδολογία και τη συγγραφή υποχρεώσεων επανεξέτασης, από ανεξάρτητους εμπειρογνώμονες, των δομών και των μηχανισμών του Ευρωπαϊκού Συμβουλίου Έρευνας[7]. Η επανεξέταση αυτή πραγματοποιήθηκε το 2009.

5. Οργάνωση του Ευρωπαϊκού Συμβουλίου Έρευνας

5.1. Το επιστημονικό συμβούλιο

Τρία μέλη του επιστημονικού συμβουλίου παραιτήθηκαν κατά τη διάρκεια του 2008 για προσωπικούς λόγους[8]. Η Επιτροπή συνέστησε μια «επιτροπή επιλογής»[9] προκειμένου να προταθούν τρία νέα μέλη του επιστημονικού συμβουλίου. Η επιτροπή εκλήθη επίσης να προβεί σε συστάσεις σχετικά με μέθοδο μελλοντικής αντικατάστασης μελών[10].

Κατά τη διάρκεια του 2008, το επιστημονικό συμβούλιο συνεδρίασε πέντε φορές εν ολομελεία. Το διοικητικό συμβούλιο του ΕΣΕ, το οποίο συνεστήθη από το επιστημονικό συμβούλιο, συνεδρίασε επτά φορές κατά τη διάρκεια του έτους προκειμένου να προγραμματίσει τις συνεδριάσεις του επιστημονικού συμβουλίου και να εξασφαλίσει την επικοινωνία με την ειδική εκτελεστική δομή. Το επιστημονικό συμβούλιο πραγματοποίησε, εξάλλου, μια ανεπίσημη στρατηγική συνεδρίαση κατά τη διάρκεια της οποίας διεξήχθησαν συζητήσεις για την πείρα που αποκτήθηκε την τελευταία τριετία δραστηριότητας του επιστημονικού συμβουλίου, καθώς και για τους μελλοντικούς στρατηγικούς προσανατολισμούς.

5.2. Σύσταση του εκτελεστικού οργανισμού του ΕΣΕ ως ειδική εκτελεστική δομή

Η απόφαση για τη σύσταση του ΕΣΕ προβλέπει ότι η ειδική εκτελεστική δομή (ΕΕΔ/DIS) πρέπει να είναι μια εξωτερική δομή, επιφορτισμένη με ό,τι αφορά τη διοικητική διεκπεραίωση και την εκτέλεση του προγράμματος, σύμφωνα με το πρόγραμμα εργασίας. Ειδικότερα, θα αναλαμβάνει τις διαδικασίες αξιολόγησης, επανεξέτασης από ομότιμους κριτές και επιλογής, τηρώντας τις αρχές που θεσπίστηκαν από το επιστημονικό συμβούλιο και θα διασφαλίσει τη δημοσιονομική και επιστημονική διαχείριση των επιχορηγήσεων.

Το 2007, αποφασίστηκε να ικανοποιηθεί η απαίτηση εξωτερικής δομής για την ειδική εκτελεστική δομή, συνιστώντας έναν εκτελεστικό οργανισμό, με επίσημη απόφαση της Επιτροπής της 14ης Δεκεμβρίου 2007[11] υπό το γενικό καθεστώς των εκτελεστικών οργανισμών[12]. Εξάλλου, από ανάλυση της σχέσης κόστους/οφέλους προέκυψε ότι η επιλογή της ίδρυσης εκτελεστικού οργανισμού θα μπορούσε να μειώσει το κατ’ εκτίμησιν διοικητικό κόστος του 5% που προβλεπόταν αρχικά από την απόφαση για τη θέσπιση του ειδικού προγράμματος «Ιδέες» σε 3,5%, μια αναλογία που τυγχάνει ευνοϊκής σύγκρισης με ανάλογους χρηματοδοτικούς οργανισμούς.

5.2.1. Πράξη ανάθεσης αρμοδιοτήτων

Τον Οκτώβριο του 2008 εγκρίθηκε από την Επιτροπή πράξη ανάθεσης αρμοδιοτήτων, με την οποία προβλέπεται η ανάθεση αρμοδιοτήτων στον εκτελεστικό οργανισμό του ΕΣΕ για την εκτέλεση καθηκόντων που συνδέονται με την εφαρμογή του προγράμματος, καθώς και η παροχή στήριξης στο επιστημονικό συμβούλιο[13]. Οι υπόλοιπες ειδικές αρμοδιότητες περιλαμβάνουν τον προγραμματισμό και την εφαρμογή ενεργειών ενημέρωσης, την επικοινωνία και διάχυση, την επιλογή των εμπειρογνωμόνων για την αξιολόγηση των προτάσεων και την υπογραφή συμβάσεων επιχορηγήσεων.

5.2.2. Ίδρυση διευθύνουσας επιτροπής

Η δημιουργία διευθύνουσας επιτροπής προβλέπεται από όλους τους εκτελεστικούς οργανισμούς[14], η οποία θα είναι επιφορτισμένη, ειδικότερα, με την θέσπιση του ετήσιου προγράμματος εργασίας και την ετήσια θέσπιση του προϋπολογισμού λειτουργίας του οργανισμού. Η διευθύνουσα επιτροπή του εκτελεστικού οργανισμού του ΕΣΕ συνεστήθη το 2008 με απόφαση της Επιτροπής[15] και η σύνθεσή της αντανακλά τα ειδικά χαρακτηριστικά του ΕΣΕ. Η διευθύνουσα επιτροπή του εκτελεστικού οργανισμού του ΕΣΕ συγκροτείται από τρεις εκπροσώπους της Επιτροπής και δύο εκπροσώπους της επιστημονικής κοινότητας, εκ των οποίων το ένα είναι μέλος του επιστημονικού συμβουλίου, ενώ ο γενικός γραμματέας του ΕΣΕ έχει την ιδιότητα του παρατηρητή.

5.2.3. Χορήγηση διοικητικής αυτονομίας

Μέχρι τη διοικητική αυτονομία του οργανισμού, οι αρμοδιότητες της ειδικής εκτελεστικής δομής εξασφαλίστηκαν από ειδική υπηρεσία της Επιτροπής: τη Διεύθυνση S της ΓΔ Έρευνα, όπως προέβλεπε η απόφαση του ΕΣΕ[16]. Από το 2008 και μετά έχουν πραγματοποιηθεί τεράστια βήματα προόδου προς την κατεύθυνση της επίσημης σύστασης και λειτουργίας του οργανισμού, είτε πρόκειται για την θέσπιση του νομικού και διοικητικού πλαισίου του, είτε της μεταφοράς αρμοδιοτήτων της Διεύθυνσης S προς τον οργανισμό.

5.3. Απόσπαση και πρόσληψη προσωπικού

Οι πρώτες προσκλήσεις εκδήλωσης ενδιαφέροντος και οι ανακοινώσεις για την πλήρωση κενής θέσης δημοσιεύθηκαν το 2008 για την πλήρωση θέσεων στον οργανισμό στο πλαίσιο της απόσπασης ή πρόσληψης. Έτσι κατέστη δυνατή η σταδιακή στελέχωση του εκτελεστικού οργανισμού του ΕΣΕ για να καταλήξει, στο τέλος του έτους, στη στελέχωση με 61 μέλη του προσωπικού, τα οποία έχουν ήδη αναλάβει τα καθήκοντά τους σε συνεργασία με το προσωπικό της Διεύθυνσης S της ΓΔ Έρευνα. Επιπλέον, έγινε δάνειο 11 υπαλλήλων με επιστημονικό υπόβαθρο στον οργανισμό εκ μέρους της ίδιας ΓΔ. Οι προσλήψεις και οι αποσπάσεις έγιναν με τέτοιους ρυθμούς, ώστε αντιστάθμισαν με το παραπάνω τη μείωση του προσωπικού της Διεύθυνσης S για την ίδια χρονική περίοδο.

Κατ’ αυτόν τον τρόπο δεν υπήρξε αναστάτωση στην κατάλληλη εφαρμογή του προγράμματος, ενώ η διοικητική ικανότητα του οργανισμού επεκτάθηκε και ενισχύθηκε εν όψει της χορήγησης αυτονομίας το 2009[17].

5.3.1. Υπάλληλοι αποσπασμένοι προς το συμφέρον της υπηρεσίας

Ο κ. Jack Metthey, Διευθυντής της Διεύθυνσης S, διορίστηκε ταυτοχρόνως Διευθυντής ad interim του εκτελεστικού οργανισμού του ΕΣΕ[18], μέχρι τον διορισμό Διευθυντή του οργανισμού.

Πέραν της θέσεως του Διευθυντή, 19 συμπληρωματικές θέσεις έπρεπε να αποδοθούν σε υπαλλήλους της Επιτροπής, αποσπασμένους προς το συμφέρον της υπηρεσίας, δηλαδή 16 θέσεις διοικητικού επιπέδου και τρεις μη διοικητικού. Οι προσκλήσεις υποβολής υποψηφιοτήτων για τις θέσεις αυτές δημοσιεύθηκαν κατά τη διάρκεια του έτους και μέχρι το τέλος του 2008 μια διοικητική θέση είχε πληρωθεί.

5.3.2. Έκτακτοι υπάλληλοι από εξωτερικές πηγές

Θα προσληφθούν έκτακτοι υπάλληλοι από εξωτερικές πηγές, προκειμένου να καταλάβουν τις στρατηγικές, επιστημονικές, επιχειρησιακές και διοικητικές θέσεις. Όλες οι θέσεις έκτακτων υπαλλήλων (80) δημοσιεύθηκαν το 2008 και το μεγαλύτερο μέρος των διαδικασιών επιλογής είχαν ήδη προχωρήσει ικανοποιητικά στα τέλη του έτους. Λόγω της σχετικά μεγάλης διάρκειας της διαδικασίας πρόσληψης για την εν λόγω κατηγορία προσωπικού, οι πρώτοι έκτακτοι υπάλληλοι ανέλαβαν τα καθήκοντά τους στον οργανισμό ήδη από την αρχή του 2009.

5.3.3. Υπάλληλοι επί συμβάσει

Προσλαμβάνονται υπάλληλοι επί συμβάσει για να ασκήσουν πλειάδα καθηκόντων, υπό τον έλεγχο έκτακτων υπαλλήλων.

5.3.4. Αποσπασμένοι εθνικοί εμπειρογνώμονες

Εθνικοί εμπειρογνώμονες αποσπασμένοι στη διεύθυνση S είχαν τη δυνατότητα να μεταταγούν στον οργανισμό. Μέχρι τα τέλη του 2008, ένδεκα εμπειρογνώμονες δέχθηκαν την πρόταση αυτή.

5.4. Χώροι

Ξεχωριστά γραφεία ετέθησαν στη διάθεση του ΕΣΕ στις Βρυξέλλες, στο κτίριο «Covent Garden» κοντά στην Gare du Nord και του Βοτανικού Κήπου της πόλης, τα οποία, εξάλλου, θα καταληφθούν από τον εκτελεστικό οργανισμό έρευνας της Επιτροπής (Research Executive Agency - REA), ο οποίος διαχειρίζεται άλλα ειδικά προγράμματα του εβδόμου προγράμματος πλαισίου. Οι χώροι αυτοί φιλοξενούν πλέον το προσωπικό του οργανισμού και της γενικής γραμματείας του ΕΣΕ, όπως επίσης και τις συνεδριάσεις εξέτασης από τους ομοτίμους κριτές του επιστημονικού συμβουλίου.

Μέχρι τα τέλη του 2009 αναμένεται να έχει εγκατασταθεί στα νέα γραφεία το σύνολο του προσωπικού του εκτελεστικού οργανισμού του ΕΣΕ.

6. Συμπεράσματα και προοπτικές για το 2009

Κατά τη διάρκεια του 2008 σημειώθηκαν σημαντικά νομοθετικά και επιχειρησιακά βήματα προόδου όσον αφορά τον εκτελεστικό οργανισμό του ΕΣΕ που οδήγησαν στη διοικητική αυτονομία του το 2009. Η αποτελεσματική συνεργασία με το επιστημονικό συμβούλιο συνετέλεσε τα μέγιστα στην εξέλιξη αυτή. Η πρόσληψη και απόσπαση προσωπικού στον οργανισμό προχώρησε και απέκτησε σημαντική δυναμική, αντισταθμίζοντας ορισμένες αρχικές καθυστερήσεις που οφείλονταν στο ενδιαφέρον και την ευρύτατη απόκριση που ακολούθησαν τις πρώτες προσκλήσεις υποβολής αιτήσεων.

Τα προγράμματα επιχορηγήσεων του ΕΣΕ θα προχωρήσουν περαιτέρω προκειμένου να εξασφαλιστεί ότι θα συνεχίσουν να στηρίζουν την αριστεία και ότι θα τυγχάνουν αποδοτικής διαχείρισης. Εξετάζονται μέτρα για να αυξηθεί η προσέλκυση ερευνητών από τρίτες χώρες στην ΕΕ και στις συνδεδεμένες χώρες. Προγραμματίζονται επίσης προσαρμογές και διαφωτιστική εκστρατεία προκειμένου να βελτιωθεί η συμμετοχή θηλέων ερευνητών. Το επιστημονικό συμβούλιο συμφώνησε να ενισχύσει περαιτέρω τις πρόνοιες του προγράμματος εργασίας στις οποίες συνυπολογίζονται οι διακοπές σταδιοδρομίας στην επαγγελματική πείρα των θηλέων επιστημόνων.

Το ΕΣΕ επιθυμεί επίσης να μη περιοριστεί η χρηματοδότηση στις πλουσιότερες χώρες και περιφέρειες της Ευρώπης. Στο πλαίσιο του υποδείγματος σύμβασης επιχορήγησης του ΕΣΕ και των άλλων διαθέσιμων νομικών και διοικητικών δυνατοτήτων, ζητείται από τους φιλοξενούντες φορείς να καταβάλουν τις προσπάθειες που είναι αναγκαίες προκειμένου να προσελκύσουν και να συγκρατήσουν τους επιστήμονες και ακαδημαϊκούς των οποίων τα προσόντα δικαιολογούν επιχορήγηση του ΕΣΕ.

Ταυτόχρονα, οι φιλοξενούντες φορείς οφείλουν να διαθέσουν τους πόρους που προέρχονται από την επιχορήγηση του ΕΣΕ για την επίτευξη των στόχων του συγκεκριμένου ερευνητικού σχεδίου (έργου). Οι επιχορηγήσεις του ΕΣΕ πρέπει να υποστηρίζουν την αριστεία στην έρευνα στο σύνολο της επικράτειας της Ευρωπαϊκής Ένωσης και των συνδεδεμένων χωρών, συμπεριλαμβανομένων των χωρών και περιφερειών που υπολείπονται σε εξοπλισμό και υποδομή στον τομέα της έρευνας. Χάρις στα μέσα αυτά, οι επιχορηγήσεις του ΕΣΕ θα είναι σε θέση να συμπληρώσουν τις προσπάθειες των φιλοξενούντων φορέων στην κατεύθυνση της επίτευξης και της ενίσχυσης της αριστείας στην Ευρώπη.

Ειδικότερα, η παρακολούθηση και η αξιολόγηση, στο πλαίσιο της εξέτασης των δομών και των μηχανισμών του ΕΣΕ, θα επιτρέψουν την αύξηση της αποτελεσματικότητας και της απόδοσης. Το ΕΣΕ θεωρεί εαυτόν ως «οργανισμό που μαθαίνει» και η μέχρι στιγμής κτηθείσα πείρα θα του επιτρέψει να καταστήσει την επανεξέταση, η οποία θα πρέπει να έχει ολοκληρωθεί κατά τη διάρκεια της θητείας του παρόντος Σώματος των επιτροπών, ένα πολύτιμο εγχείρημα.

[1] 2007/134/ΕΚ: Απόφαση της Επιτροπής της 2ας Φεβρουαρίου 2007 για την ίδρυση του Ευρωπαϊκού Συμβουλίου Έρευνας (ΕΕ L 57 της 24.02.2007, σ. 14).

[2] 2006/972/ΕΚ: Απόφαση του Συμβουλίου της 19ης Δεκεμβρίου 2006 σχετικά με το ειδικό πρόγραμμα: «Ιδέες» με το οποίο τίθεται σε εφαρμογή το έβδομο πρόγραμμα – πλαίσιο δραστηριοτήτων, έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007 - 2013) (ΕΕ L 400 της 30.12.2006, σ. 242).

[3] C(2007)5746 της 29.11.07, μη δημοσιευθείσα απόφαση

[4] Βλ. επίσης το σημείο 3.1.

[5] ΕΕ L 391 και ΕΕ L 400 της 30.12.2006 (κανόνες ΕΚ και κανόνες Ευρατόμ, αντιστοίχως) και διορθωτικό για το Ευρατόμ στην ΕΕ L 54 της 22. 02.2007, σ. 4.

[6] Οι εν λόγω δράσεις στήριξης ακολούθησαν τις δράσεις ειδικής στήριξης που θεσπίστηκαν με ανάλογο σκοπό ως προπαρασκευαστικές δράσεις υπό το Έκτο πρόγραμμα πλαίσιο.

[7] COM (2008) 526.

[8] Πρόκειται για τους καθηγητές Paul J. Crutzen, Lord May της Οξφόρδης και Manuel Castells.

[9] Τα μέλη της επιτροπής αυτής ήταν ο καθηγητής Eero Vuorio (Πρύτανης του πανεπιστημίου του Turku) ως πρόεδρος της επιτροπής και η καθηγήτρια Hélène Ahrweiler (Επίτιμη πρύτανης και πρύτανης της ακαδημίας Παρισίων), καθηγήτρια Zita Aušrelė Kučinskienė (Κοσμήτορας της ιατρικής σχολής, πανεπιστημίων του Βίλνιους) και καθηγητής Arnold Schmidt (καθηγητής στο τεχνολογικό πανεπιστήμιο της Βιέννης) ως μέλη.

[10] News Alerts on EU Research: Υπηρεσία που δημιουργήθηκε από την επιτροπή επιλογής του ΕΣΕ. Βρυξέλλες, 23 Σεπτεμβρίου 2008(http://ec.europa.eu/research/index.cfm?pg=newsalert&lg=en&year=2008&na=na-230908)

[11] 2008/37/ΕΚ: Απόφαση της Επιτροπής της 14ης Δεκεμβρίου 2007, σχετικά με την ίδρυση του Εκτελεστικού Οργανισμού του Ευρωπαϊκού Συμβουλίου Έρευνας για τη διαχείριση του ειδικού κοινοτικού προγράμματος Ιδέες στον τομέα της έρευνας αιχμής κατ’ εφαρμογήν του κανονισμού (EΚ) αριθ. 58/2003 του Συμβουλίου (ΕΕ L9 της 12.01.2008, σ. 15).

[12] Κανονισμός (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 11 της 16.1.2003, σ. 1).

[13] Απόφαση της Επιτροπής της 8ης Οκτωβρίου 2008 για την ανάθεση αρμοδιοτήτων στον εκτελεστικό οργανισμό για την έρευνα με σκοπό την διεκπεραίωση καθηκόντων που συνδέονται με την εφαρμογή του ειδικού προγράμματος «Ιδέες» όσον αφορά την έρευνα και ειδικότερα την υλοποίηση πιστώσεων εγγεγραμμένων στον κοινοτικό προϋπολογισμό. C(2008) 5694 (δεν έχει δημοσιευθεί).

[14] Άρθρο 8 του κανονισμού (ΕΚ) αριθ. 58/2003 του Συμβουλίου, της 19ης Δεκεμβρίου περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 11της 16.1.2003, σ. 1).

[15] Απόφαση C(2008) 5132 της Επιτροπής σχετικά με τον διορισμό πέντε μελών και ενός παρατηρητή της διευθύνουσας επιτροπής του εκτελεστικού οργανισμού του Ευρωπαϊκού Συμβουλίου Έρευνας (δεν έχει δημοσιευθεί).

[16] Η διοικητική αυτονομία του οργανισμού εξασφαλίστηκε στις 15 Ιουλίου 2009.

[17] Βλ. τμήμα 5.2.3.

[18] Απόφαση που ελήφθη κατά την 1839η συνεδρίαση της Επιτροπής της 16ης Ιουλίου 2008.